b'\n_START_ARTICLE_\nJohan Wikstr\xc3\xb6m\n_START_PARAGRAPH_\nJohan Anton Runar Wikstr\xc3\xb6m (12. kes\xc3\xa4kuuta 1896 Porvoo \xe2\x80\x93 2. joulukuuta 1970) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4n sai sotilaskoulutuksensa ensimm\xc3\xa4isen maailmansodan aikana Saksassa ja sai tulikasteensa Misse-joella Saksan it\xc3\xa4rintamalla. My\xc3\xb6hemmin h\xc3\xa4n osallistui Suomen sis\xc3\xa4llissotaan joukkueenjohtajana Valkoisessa Armeijassa. Talvi- ja jatkosodan aikana h\xc3\xa4n toimi Puolustusministeri\xc3\xb6n Topografiosastolla toimistoupseerina.\n_START_SECTION_\nPerhetausta\n_START_PARAGRAPH_\nWikstr\xc3\xb6min vanhemmat olivat sahanhoitaja Erik Anton Wikstr\xc3\xb6m ja Anna Maria Forsten. H\xc3\xa4net vihittiin avioliittoon vuonna 1924 Aili Sofia Sivenin kanssa.\n_START_SECTION_\nOpinnot\n_START_PARAGRAPH_\nWikstr\xc3\xb6m k\xc3\xa4vi nelj\xc3\xa4 luokkaa Porvoon ruotsalaista lyseota.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nWikstr\xc3\xb6m ty\xc3\xb6skenteli konttoristina Helsingiss\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n pioneerikomppaniaan 24. joulukuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Schmardenissa sek\xc3\xa4 Aa-joella. H\xc3\xa4n suoritti vuonna 1917 Libaussa j\xc3\xa4rjestetyn sotakoulun B-kurssin.\n_START_SECTION_\nSuomen sis\xc3\xa4llissota\n_START_PARAGRAPH_\nWikstr\xc3\xb6m saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana varav\xc3\xa4\xc3\xa4peliksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan joukkueenjohtajaksi 1. J\xc3\xa4\xc3\xa4k\xc3\xa4rirykmentin 1. j\xc3\xa4\xc3\xa4k\xc3\xa4ripataljoonan 3. komppaniaan. H\xc3\xa4n otti osaa sis\xc3\xa4llissodan taisteluihin Lemp\xc3\xa4\xc3\xa4l\xc3\xa4ss\xc3\xa4 ja S\xc3\xa4ini\xc3\xb6ll\xc3\xa4 sek\xc3\xa4 Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nWikstr\xc3\xb6m m\xc3\xa4\xc3\xa4r\xc3\xa4ttiin sis\xc3\xa4llissodan j\xc3\xa4lkeen koulutusaliupseeriksi Suomen valkoisen kaartin 9. komppaniaan, josta h\xc3\xa4net siirrettiin 12. hein\xc3\xa4kuuta 1918 Pioneerikoulutuspataljoonan 3. komppaniaan ja lokakuussa 1919 Pioneeripataljoona l:n 2. komppaniaan. H\xc3\xa4n toimi 15. tammikuuta - 15. huhtikuuta 1919 v\xc3\xa4lisen ajan opetusupseerina Viipurin suojeluskuntapiirin harjoituskoulussa._NEWLINE_Armeijasta Wikstr\xc3\xb6m erosi 17. maaliskuuta 1920 ja siirtyi Suojeluskuntaj\xc3\xa4rjest\xc3\xb6n palvelukseen 19. huhtikuuta 1920 ja h\xc3\xa4net sijoitettiin harjoitusp\xc3\xa4\xc3\xa4llik\xc3\xb6ksi Kymintehtaan suojeluskuntaan ja oli teht\xc3\xa4v\xc3\xa4ss\xc3\xa4 1. helmikuuta 1922 saakka. My\xc3\xb6hemmin h\xc3\xa4n ty\xc3\xb6skenteli konttoristina ja ty\xc3\xb6njohtajana eri puutavara- ja rakennusliikkeiss\xc3\xa4 sek\xc3\xa4 liikemiehen\xc3\xa4. Puolustusministeri\xc3\xb6n palvelukseen h\xc3\xa4n siirtyi 1. marraskuuta 1938 ja h\xc3\xa4net sijoitettiin ylim\xc3\xa4\xc3\xa4r\xc3\xa4iseksi piirt\xc3\xa4j\xc3\xa4ksi topograafikuntaan, miss\xc3\xa4 h\xc3\xa4n toimi my\xc3\xb6hemmin toimistoupseerina vuoteen 1945 saakka, jolloin erosi vakinaisesta palveluksesta.'